作者:李商隱
標題:哭遂州蕭侍郎二十四韻
內容:遙作時多難，先令禍有源。初驚逐客議，旋駭黨人冤。密侍榮方入，司刑望愈尊。皆因優詔用，實有諫書存。苦霧三辰沒，窮陰四塞昏。虎威狐更假，隼擊鳥逾喧。徒欲心存闕，終遭耳屬垣。遺音和蜀魄，易簀對巴猿。有女悲初寡，無男泣過門。朝爭屈原草，廟餒莫敖魂。迥閣傷神峻，長江極望翻。青雲寧寄意，白骨始霑恩。早歲思東閣，為邦屬故園。登舟慚郭泰，解榻愧陳蕃。分以忘年契，情猶錫類敦。公先真帝子，我係本王孫。嘯傲張高蓋，從容接短轅。秋吟小山桂，春醉後堂萱。自歎離通籍，何嘗忘叫閽。不成穿壙入，終擬上書論。多士還魚貫，雲誰正駿奔。暫能誅倏忽，長與問乾坤。蟻漏三泉路，螿啼百草根。始知同泰講，徼福是虛言。